La relació existent entre l'apreciació de la dificultat de totes les competències avaluades i els resultats obtinguts per l'alumnat de sisè d'educació primària en l'avaluació del curs 2018-2019 mostra, com cada any, que hi ha una associació clara entre la dificultat percebuda i els resultats obtinguts.
Es confirma la lògica: com més difícil es considera una prova, més baixos són els resultats reals obtinguts.
Per a cadascuna de les competències avaluades, es planteja una pregunta per valorar-ne la dificultat, que es pot respondre en una escala de quatre categories: molt fàcil, fàcil, difícil o molt difícil.
Les dades mostren que la prova considerada més difícil de totes, amb diferència, és la competència associada a l'àrea de coneixement del medi natural, que anomenem 'medi natural' per simplificar.
Més del 60% de l'alumnat considera fàcil o molt fàcil totes les competències avaluades, excepte la de medi natural, en què el percentatge no arriba al 50%.
La prova considerada més fàcil de totes és la de llengua castellana, amb el 72.7% de l'alumnat que pensa que el nivell de dificultat de la prova és baix.
Les altres tres proves, llengua catalana, llengua anglesa i matemàtiques, hi presenten uns percentatges propers al 65%.
¿Què passa quan es creuen les dades de percepció de la dificultat de les proves amb els resultats reals obtinguts?
Doncs que hi ha dades que sorprenen.
Si es comparen els resultats reals obtinguts en les respostes més extremes sobre la percepció de la dificultat de les proves (més fàcil i més difícil), s'observa que els resultats en llengua catalana i llengua castellana són molt similars, tot i que la prova de llengua castellana és considerada més fàcil per l'alumnat.
Les diferències de puntuació reals entre l'alumnat que considera les proves molt fàcils i el que les considera molt difícils són d'uns 15 punts.
La llengua anglesa és considerada una mica més difícil per l'alumnat que les altres dues llengües però no massa: el 64.3% de l'alumnat la considera fàcil o molt fàcil, uns 3 punts per sota del percentatge de llengua catalana.
Doncs resulta que la diferència de puntuació real entre l'alumnat que considera la prova molt fàcil i l'alumnat que la considera molt difícil arriba fins als 35.1 punts.
Aquesta forta associació entre la percepció de la dificultat de la prova i els resultats reals és possible que sigui deguda a la realització d'activitats extraescolars en llengua estrangera.
En les dues competències científiques, la diferència de puntuació real entre l'alumnat que considera les proves molt fàcils i el que les considera molt difícils és la més baixa de totes: no arriba als 14 punts.
La prova de matemàtiques ha estat valorada amb un nivell de dificultat similar al de llengua catalana, per exemple, mentre que la prova de medi natural ha estat considerada la més difícil de totes.
Li correspondrien, doncs, uns resultats reals diferents.
Com és lògic, l'alumnat que considera que les proves són molt fàcils obté puntuacions per sobre de la mitjana global en tots els casos.
L'alumnat que les considera molt difícils, obté puntuacions per sota de la mitjana global.
Així, l'alumnat que considera les proves molt difícils obté 10.1 punts per sota de la mitjana global en llengua catalana, 12.2 punts en llengua castellana, 21.9 punts en llengua anglesa, 7.4 punts en matemàtiques i 6.0 punts en medi natural.
La prova considerada més difícil de totes és la que s'allunya menys de la puntuació mitjana real.
És evident que els estereotips sobre la dificultat de les ciències tenen el seu pes en la mentalitat dels nostres estudiants quan acaben l'educació primària.
Font: CSASE, Quaderns d'avaluació, 44, setembre 2019